Ritratt: Facebook  Skont rapporti fil-midja l-kantanta Julie Zahra se tkun qed ittiha għall-politika u se tkun kandidata mal-Partit Nazzjonalista fl-elezzjoni ġenerali li ġejja. Qed tissemma' li se tkun qed tikkontesta fuq l-1 u fuq ir-4 distrett. Julie, li hija gradwata mill-Università ta' Malta fis-soċjoloġija, irrappreżentat lil Malta fil-Eurovision Song Contest tal-2004 bil-kanzunetta On Again… Off Again ma' Ludwig Galea. Fl-2015 hija reġgħet misset mal-Eurovision meta qrat il-punti għal Malta. Julie mhix l-unika kantanta mill-Eurovision li se tkun qed tikkontesta l-Elezzjoni Ġenerali. Claudette Buttigieg née Pace diġà hija eletta fil-Parlament u hija wkoll id-Deputat Speaker. Hija kienet irrappreżentat lil Malta fil-Eurovision tas-sena 2000 bil-kanzunetta Desire. Lynn Faure Chircop li r-rapreżentat lil Malta fl-2003 fil-Eurovision bil-kanzunetta To Dream Again se tkun qed tikkontesta l-Elezzjoni Ġenerali mal-Partit Laburista. Julie Ann Zahra bdiet tinteressa ruħha fil-mużika minn età żgħira u kienet tħobb timita ħafna lil Enya. Ommha Monica kienet tħeġġiġha ħafna biex tkompli din it-triq iżda sfortunatament mietet proprju fl-istess sena li Julie kienet iddebuttat fuq it-televiżjoni meta kellha 13-il sena. Julie ġiet skoperta miz-ziju tagħha, l-awtur Joe Julian Farrugia. Apparti l-mużika Julie kienet ukoll tirreċta u tieħu sehem f'bosta reklami promozzjonali. Għal perjodu ta' żmien kienet tgħix fir-Renju Unit fejn kienet taħdem fil-qasam tal-mużika, u fl-istess waqt baqgħet titħarreġ fil-mużika. Hemmhekk ħarġet ukoll EP bl-isem ta' No Loving.